SKRIFTLIG FORESPØRGSEL E-0007/02

af Guido Sacconi (PSE), Paolo Bartolozzi (PPE-DE)og Enrico Ferri (PPE-DE) til Kommissionen

(17. januar 2002)

Om: Incitamenter for unge landmænd i Toscana

I dag kræver en adækvat politik til udvikling af landdistrikterne en generationsfornyelse inden for landbruget gennem støtte til unge landmænds etablering. Dette er en af prioriteringerne i Den Europæiske Unions landbrugspolitik.

Regionen Toscana har konsekvent arbejdet i denne retning i forbindelse med gennemførelsen af planen for udvikling af landdistrikterne i perioden 2000-2006 ved som den første region i Italien at finansiere næsten 3 000 etableringsprojekter til fordel for unge og således prioritere disses ansøgninger.

Idet det lader form gå forud for indhold synes Generaldirektoratet for Landbrug nu ikke hverken at ville godkende den af Regionen Toscana foreslåede ændring af finansieringsplanen med henblik på en prioritering af unge landmænd eller den nye situation. Det ser således ud til, at samfinansieringen fra fællesskabsside er bragt i fare, hvilket bringer Regionen Toscana og det nationale betalingsorgan, som allerede har foretaget udbetalingerne, i alvorlige vanskeligheder.

Desuden forholder det sig sådan, at der er tilgået pressen meddelelse om ovennævnte generaldirektorats holdning, endnu inden den pågældende medlemsstat og region er blevet orienteret, hvilket skader samarbejdet og det korrekte partnerskab, der burde styre forbindelserne mellem institutioner.

Kan Kommissionen på baggrund af ovenstående komme med forsikringer om varetagelse af landmændenes interesser og beskyttelse af indsatsen i Regionen Toscana, som beslutsomt har engageret sig i gennemførelsen af Fællesskabets prioriteringer ved hjælp af en nyskabende politik til fordel for landbruget og udviklingen af landdistrikterne?

Svar afgivet på Kommissionens vegne af Franz Fischler

(19. februar 2002)

Planen for udvikling af landdistrikterne i regionen Toscana for perioden 2000-2006, der blev godkendt ved Kommissionens beslutning C(2000) 2510 af 7. september 2000, omfatter en foranstaltning til støtte for unge landmænds etablering, som er i overensstemmelse med artikel 8 i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1).

I den gældende finansieringsplan, der er vedlagt som bilag til godkendelsesbeslutningen, er der til denne foranstaltning fastsat et bidrag fra EUGFL's Garantisektion på 10 mio. EUR for hele programmeringsperioden.

I løbet af regnskabsåret 2000 godkendte regionen Toscana og det nationale udbetalingskontor Agenzia per le Erogazioni in Agricoltura (AGEA) udgifter, der oversteg loftet for den pågældende foranstaltning i de syv programmeringsår. Det skete på baggrund af en ansøgning om støtte til foranstaltningen lydende på et betydeligt større beløb end de samlede overslag i planen for udvikling af landdistrikterne.

Udbetalingerne fandt sted, uden at der var blevet forelagt Kommissionen en meddelelse eller en anmodning om ændring af planen i overensstemmelse med de relevante retsforskrifter. En sådan meddelelse havde været nødvendig i henhold til artikel 35 i Kommissionens forordning (EF) nr. 1750/1999 af 23. juli 1999(2) for at forhøje bevillingen til foranstaltningen med henblik på at give udgifterne tilstrækkelig finansiel dækning og klart angive, fra hvilken dato de var støtteberettigede.

Kommissionen er klar over, hvor vigtig foranstaltningen til støtte for unge landmænd i regionen Toscana er, og over de vanskeligheder, der er opstået i det første år af gennemførelsen af den nye lovgivning om udviklingen af landdistrikterne, men samtidig må den som ansvarlig for opfølgningen af planerne om udvikling af landdistrikterne og for gennemførelsen af EU's budget sørge for, at den gældende lovgivning overholdes nøje. Efter at have foretaget en grundig undersøgelse af problemet meddelte Kommissionen ved skrivelse fra kommissæren for landbrug og fiskeri af 21. december 2001 de italienske myndigheder sin negative holdning til muligheden for at anerkende regionens udgifter. Den henviste i den forbindelse til retsforskrifterne.

Kommissionen afviser, at Generaldirektoratet for Landbrug skulle have meddelt denne holdning til pressen, inden den blev meddelt de nationale og regionale myndigheder.

(1) EFT L 160 af 26.6.1999.

(2) EFT L 214 af 13.8.1999.